Jesus aglaqaq Mount Olives‑mun.
Unaanguluku aglanqigtekaq Temple‑mun.
Yulghun tagilaghaasan Jesus‑em aqumluni apeghtuqii.
Liilightuusaneng apeghtughikayugetlu,
Pharisees‑etlu tagitkaat aghnaq anguksakaq gelgaghniighumaluku.
Nekevesluku sivungitgun yuget,
Jesus pikaat,
“Apeghtughista,
una aghnaq anguksakaaguq gelgaghniighumaluku.
Liilightuusaan Moses‑em qelghusaqaa,
aghnat tawaten pikata tuqutesqelluki milughpagaataghhiinaq.
Elpek sameng pinayaghsigu?”
Jesus aaptekaat tawaten Liilightuusat kipullegmun sameng pisqelluki,
qayughllak anaggutesugukangat.
Jesus peghleghlluni ighneghwaaghmineng igaqaq nunakun.
Aaptaataghyatni Jesus‑em nekevluni pikii,
“Nalighpesi seghleghqelleqraggiilnguum milughyuwhaaghligu uyghagmeng.”
Alla peghleghlluni ighneghwaaghmineng igaqaq nunakun.
Nagasamegteggu Jesus,
aghulaquutekestaqat.
Nuyekliit sivukluteng,
taagken tamaakut ilangit aghulaquutkat.
Jesus ellnginaghhaaghtekaq,
iwerngaqun taana aghnaq paninang nekevghalghii sivungani.
Jesus‑em nekevenqiglluni aaptekaa,
“Aghnami,
naaki anaggunnisteten?
Nalighhiiniitaa‑a aghyuughyaghqaaniluten pinghitataan?”
Kiimsiqaa,
“Yuguniiq,
nalighhiiniita pinghitaatnga.”
Enkaam Jesus‑em pikaa,
“Whangallu aghyuughyaghqaaniluten pinaqenghitamken.
Aghulaqi,
alla seghleghqegpenang.”